‘हाय!’ बलबैता, घाल शेरा सांई करलाया। ते दुए गै पल खिन्नू आंगर उड़कियै पुंञा जाई पेया, ते सिद्दा खड़ोई गेया। दुई गूरी दी डाग धुप्पा डड़ी दी खट्टा पर पेई ही। खट्टा दी बाई ते डांग दमैं दफाड़ होई गेइयां हियां। ञ्याणें दे नच्चने करी कच्चे कोठूया परा मित्ती किरने आंगर खट्टा दी बान्ना बिच्चा लाल कालियां चड़ां पुञां किरी पेइयां हियां, ते दौनें दे पैरे एट्ठ मन्दोआ करदियां हियां। दोऐ जप्फी लग्गे दे पुञां बिलन लगी पे हे। बलबैता इयां खबरै ग्यान पर भारा पौदा पर इक ते ओ कसरी हा, दुआ डांगा ने ओदी फूक कड्डी छोड़ी दी ही। इस करी दोऐ बरोबर गै हे- लऊ लुहान; इक दुए पर मन 2 भारे फतुए तोला करदे हे। सारी छौनी च करलद्द पेई गेदा हा। उच्चियां 2 बुआजां ते कूकां उट्ठा करदियां हियां। लोक किट्ठे होआ करदे हे। ठाकने ते छड़काने दा कोई जतन तोड़ नईं हा चढ़ा करदा। सब दिक्खा करदे हे-लचार, ‘अज्ज इक हैन्नी!’ ते फी सारी छौनी गितै छनछनांदियां हथकड़ियां ! सारे कम्बी जा करदे हे...करै कोई ते भरै कोई!